Document ID: 32005D0441

NEUVOSTON PÄÄTÖS,
tehty 17 päivänä helmikuuta 2005,
Kreikalle EY:n perustamissopimuksen 104 artiklan 9 kohdan mukaisesti esitettävästä vaatimuksesta, jonka mukaan sen on toteutettava liiallisen alijäämän korjaamisen edellyttämät toimenpiteet
(2005/441/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 9 kohdan,
ottaa huomioon komission suosituksen,
sekä katsoo seuraavaa:
(1)
Perustamissopimuksen 104 artiklan 1 kohdan mukaan jäsenvaltioiden on vältettävä liiallisia julkistalouden alijäämiä.
(2)
Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saamaan aikaan uusien työpaikkojen syntyä edistävä vahva, kestävä kasvu. Vakaus- ja kasvusopimukseen sisältyy liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annettu neuvoston asetus (EY) N:o 1467/97 (1).
(3)
Amsterdamissa 17 päivänä kesäkuuta 1997 annetussa vakaus- ja kasvusopimusta koskevassa Eurooppa-neuvoston päätöslauselmassa (2) kehotetaan kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus sekä vakaus- ja kasvusopimus tiukasti ja oikea-aikaisesti.
(4)
Neuvoston päätöksellä 2004/917/EY (3) todettiin 5 päivänä heinäkuuta 2004 perustamissopimuksen 104 artiklan 6 kohdan mukaisesti, että Kreikalla on liiallinen julkisen talouden alijäämä.
(5)
Perustamissopimuksen 104 artiklan 7 kohdan ja asetuksen (EY) N:o 1467/97 3 artiklan 4 kohdan mukaisesti neuvosto antoi Kreikalle 5 päivänä heinäkuuta 2004 suosituksen, jossa Kreikalle asetetaan 5 päivä marraskuuta 2004 määräajaksi toteuttaa toimenpiteitä liiallisen alijäämän olemassaolon lopettamiseksi viimeistään vuonna 2005.
(6)
Päätöksen 2004/917/EY tekemisen jälkeen 4 päivänä toukokuuta 2004 toimitettuja Kreikan julkista taloutta koskevia tietoja tarkistettiin merkittävästi syyskuussa 2004. Vuoden 2003 alijäämäluku oli 4,6 prosenttia BKT:stä (verrattuna 4 päivänä toukokuuta ilmoitettuun 3,2 prosenttiin), ja komission syksyn 2004 talousennusteiden mukaan julkisen talouden alijäämä olisi todennäköisesti 5,5 prosenttia BKT:stä vuonna 2004 verrattuna keväällä ennustettuun 3,2 prosenttiin. Kreikan parlamentin vuoden 2005 talousarviossa hyväksymillä toimenpiteillä ei myöskään välttämättä varmistettaisi julkisen talouden alijäämän supistamista alle 3 prosenttiin BKT:stä vuonna 2005. Komission syksyn 2004 talousennusteiden mukaan Kreikan kasvuvauhti on 3,3 prosenttia vuonna 2005 ja vuoden 2005 talousarvioon sisältyvien toimenpiteiden arvioidaan johtavan 3,6 prosentin nimelliseen alijäämään BKT:stä, mikä ylittää 3 prosentin viitearvon.
(7)
Neuvoston päätöksellä 2005/334/EY (4) todettiin perustamissopimuksen 104 artiklan 8 kohdan mukaisesti, että Kreikka ei ollut toteuttanut perustamissopimuksen 104 artiklan 7 kohdan mukaisen 5 päivänä heinäkuuta 2004 annetun neuvoston suosituksen perusteella tuloksellisia toimia.
(8)
Perustamissopimuksen 104 artiklan 9 kohdassa määrätään, että jos jäsenvaltio ei edelleenkään noudata neuvoston suosituksia, neuvosto voi päättää vaatia jäsenvaltiota määräajassa toteuttamaan alijäämää pienentäviä toimenpiteitä. Neuvosto katsoo, että 104 artiklan 7 kohdan mukaisessa 5 päivänä heinäkuuta 2004 annetussa neuvoston suosituksessa asetettua määräaikaa ei komission nykyiset ennusteet huomioon ottaen voida noudattaa. Asetuksen (EY) N:o 1467/97 5 artiklassa todetaan, että neuvoston päätös tällaisen vaatimuksen osoittamisesta on tehtävä kuukauden kuluessa siitä, kun neuvosto on 104 artiklan 8 kohdan mukaisesti todennut, ettei kyseinen jäsenvaltio ole toteuttanut tuloksellisia toimia.
(9)
Seuraavat tekijät olisi otettava huomioon päätettäessä ilmoitukseen sisällytettävistä suosituksista. Ensiksi vuoden 2004 alijäämäarvio on huomattavasti suurempi kuin 104 artiklan 7 kohdan mukaisen suosituksen aikaan oletettiin, ja ylitykset ovat suuremmat kuin vuodeksi 2004 ilmoitetut rajoittavat toimenpiteet. Tämän vuoksi kaikki perustamissopimuksen 104 artiklan 7 kohdan mukaisessa 5 päivänä heinäkuuta 2004 annetussa neuvoston suosituksessa esitetyt, liiallisen alijäämän korjaamiseksi vuoteen 2005 mennessä tehtävät julkisen talouden sopeuttamistoimet olisi toteutettava täysimääräisesti kuluvana vuonna. Toiseksi komission syksyn 2004 ennusteiden mukaan Kreikan parlamentin hyväksymään vuoden 2005 talousarvioon sisältyvät toimenpiteet supistaisivat alijäämää 1,9 prosenttiyksikköä BKT:stä, jos ne toteutettaisiin täysimääräisesti. Tämä merkitsee julkisen talouden tilan huomattavaa paranemista, mutta ei riittäisi supistamaan nimellistä alijäämää alle 3 prosentin viitearvon. Lopuksi tämä ylimääräinen sopeutus saattaisi olla vielä suurempi, jos eräät vuoden 2005 makrotalouden skenaariota koskevat epävarmuustekijät ja vuoden 2004 alijäämäarvio toteutuvat. Kun nämä seikat otetaan huomioon, liiallisen alijäämän korjaamiseksi vuonna 2005 tarvittava kokonaissopeutus voi olla enemmän kuin 2,6 prosenttiyksikköä BKT:stä, mikä edellyttäisi pysyviä lisätoimenpiteitä, joiden avulla alijäämää voitaisiin supistaa vähintään 0,7 prosenttiyksikköä BKT:stä. Tällaisten toimenpiteiden toteuttaminen yhden vuoden aikana voi osoittautua taloudellisesti kalliiksi.
(10)
Näiden tekijöiden perusteella näyttää siltä, että Kreikan liiallisen alijäämän poistamiseksi heinäkuussa 2004 asetettua määräaikaa olisi pidennettävä yhdellä vuodella.
(11)
Kun otetaan huomioon komission syksyn 2004 ennusteissa vuosiksi 2005-2006 esitetty 3,3 prosentin kasvuarvio sekä makrotalouden ja julkisen talouden näkymiä koskevat epävarmuustekijät, vuoden 2005 talousarvion tiukan täytäntöönpanon sekä sellaisten pysyvien toimenpiteiden tuloksena, joilla alijäämää supistetaan vähintään 0,6 prosenttiyksikköä BKT:stä vuonna 2006, alijäämä olisi 3,6 prosenttia BKT:stä vuonna 2005 ja alle 3 prosenttia vuonna 2006.
(12)
Komission syksyn 2004 ennusteissa arvioidaan, että velkasuhde vakiintuu noin 112 prosenttiin BKT:stä vuosina 2004 ja 2005 ja laskee sen jälkeen vain hieman noin 110 prosenttiin vuonna 2006. Tämä ylittää selvästi perustamissopimuksessa asetetun 60 prosentin viitearvon. Nettoluotonoton lisäksi myös muiden tekijöiden vaikutus velkatasoon on suuri. Kreikan viranomaisten olisi tarpeen edelleen kiinnittää asianmukaista huomiota näihin tekijöihin, jotta velkasuhde pienennetään riittävän nopeasti julkisen talouden rahoitusasemaa ja nimellisen BKT:n kasvua koskevien ennusteiden mukaisesti.
(13)
Koska tilastoihin tehtiin merkittävästi tarkistuksia ja jotta Kreikan julkisen talouden tilannetta voidaan seurata riittävästi, tarvitaan lisätoimenpiteitä nykyisessä oikeudellisessa kehyksessä vaadittujen julkista taloutta koskevien tietojen keräämisen ja käsittelyn parantamiseksi, erityisesti näiden tietojen oikea-aikaisen ja asianmukaisen toimittamisen varmistavilla menettelyillä.
(14)
Kreikan olisi toimitettava komissiolle 21 päivään maaliskuuta 2005 mennessä kertomus, jossa kuvaillaan tämän päätöksen noudattamiseksi toteutettavia toimenpiteitä. Kertomuksessa olisi erityisesti kuvailtava vuonna 2005 budjettialijäämän supistamiseksi toteutettavia toimenpiteitä, arvioitava maaliskuussa 2005 toimitettavan liiallisia alijäämiä koskevan ilmoituksen perusteella vuoden 2004 alijäämän toteutuman vaikutuksia ja kuvailtava makrotalouden skenaarioon liittyviä epävarmuustekijöitä. Kreikan pitäisi sisällyttää kertomukseen myös mahdollisimman tarkka kuvaus vuonna 2006 toteutettavista toimenpiteistä alijäämän supistamiseksi. Komission ja neuvoston olisi tutkittava kertomusta arvioidakseen, onko tätä päätöstä noudatettu.
(15)
Perustamissopimuksen 104 artiklan 9 kohdan toisen alakohdan mukaan neuvosto voi pyytää Kreikkaa antamaan tietyn aikataulun mukaisesti kertomuksia tarkastellakseen tämän päätöksen noudattamiseksi toteutettuja sopeuttamistoimia. On aiheellista, että Kreikka toimittaa kertomukset heti Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 (5) 4 artiklan mukaisten alijäämiä ja julkista velkaa koskevien tavanomaisten raportointimääräaikojen jälkeen, jotta komissio voi arvioida, onko tätä päätöstä noudatettu.
(16)
Neuvosto katsoo, että sopeutustoimenpiteillä olisi varmistettava julkisen talouden rahoitusaseman kestävä parantuminen. Jotta varmistetaan julkisen talouden vakauttaminen keskipitkällä aikavälillä kohti vakaus- ja kasvusopimuksen mukaista lähellä tasapainoa olevaa tai ylijäämäistä rahoitusasemaa, suhdannetasoitettua alijäämää on supistettava vuosittain vähintään 0,5 prosenttiyksikköä BKT:stä sen jälkeen, kun liiallinen alijäämä on korjattu,
ON TEHNYT TÄMÄN PÄÄTÖKSEN:
1 artikla
1. Kreikan on mahdollisimman nopeasti ja viimeistään vuonna 2006 lopetettava nykyinen julkisen talouden liiallisen alijäämän tilanne
i)
panemalla tiukasti täytäntöön parlamenttinsa hyväksymä vuoden 2005 talousarvio;
ii)
toteuttamalla vuonna 2006 pysyviä sopeutustoimenpiteitä, joiden johdosta alijäämää korjataan vähintään 0,6 prosenttiyksikköä BKT:stä.
2. Kreikan on edelleen pyrittävä kartoittamaan ja hallitsemaan muita velkatason muutokseen vaikuttavia tekijöitä kuin nettoluotonottoa varmistaakseen, että julkinen velka vähenee riittävästi suhteessa BKT:hen ja lähestyy viitearvoa riittävän nopeasti liiallisen alijäämän korjaamiseksi.
3. Kreikan on pyrittävä yhä parantamaan julkista taloutta koskevien tietojen keräämistä ja käsittelyä erityisesti parantamalla menettelyjä nykyisessä oikeudellisessa kehyksessä vaadittujen julkista taloutta koskevien tietojen oikea-aikaisen ja asianmukaisen toimittamisen varmistamiseksi.
2 artikla
1. Kreikan on toimitettava viimeistään 21 päivänä maaliskuuta 2005 kertomus, jossa ilmoitetaan tässä päätöksessä esitettyjen suositusten perusteella tehdyt päätökset. Komissio ja neuvosto tutkivat kyseisen kertomuksen arvioidakseen, onko Kreikka noudattanut tätä päätöstä.
2. Kreikan on toimitettava 31 päivään lokakuuta 2005, 30 päivään huhtikuuta 2006 ja 31 päivään lokakuuta 2006 mennessä kertomukset, joissa tarkastellaan tähän päätökseen sisältyvien suositusten noudattamisessa saavutettua edistymistä. Komissio ja neuvosto tutkivat nämä kertomukset arvioidakseen, onko Kreikka noudattanut tätä päätöstä.
3 artikla
Neuvosto kehottaa Kreikkaa ryhtymään tarvittaviin toimenpiteisiin varmistaakseen, että julkisen talouden vakauttamista keskipitkällä aikavälillä kohti lähellä tasapainoa olevaa tai ylijäämäistä rahoitusasemaa jatketaan sen jälkeen, kun liiallinen alijäämä on korjattu, supistamalla julkisen talouden suhdannetasoitettua alijäämää vuosittain vähintään 0,5 prosenttiyksikköä BKT:stä.
4 artikla
Kreikan on toteutettava 21 päivään maaliskuuta 2005 mennessä tehokkaita toimia tämän päätöksen noudattamiseksi.
5 artikla
Tämä päätös on osoitettu Helleenien tasavallalle.
Tehty Brysselissä 17 päivänä helmikuuta 2005.

Labels: 2
18